ผู้ว่าฯ สุราษฎร์ธานี ติดตามการดำเนินงานศึกษาธิการจังหวัด เน้นย้ำ ปฏิบัติหน้าที่ให้เกิดประโยชน์สูงสุ
ผู้ว่าราชการจังหวัดสุราษฎร์ธานี ติดตามการดำเนินงานศึกษาธิการจังหวัด เน้นย้ำ ปฏิบัติหน้าที่ให้เกิดประโยชน์สูงสุดต่อวงการศึกษาและประเทศชาติ
  


วันนี้ (23 พ.ค. 61) ที่ศาลากลางจังหวัดสุราษฎร์ธานี นายวิชวุทย์ จินโต ผู้ว่าราชการจังหวัดสุราษฎร์ธานี ประชุมคณะกรรมการศึกษาธิการจังหวัดสุราษฎร์ธานี ครั้งที่ 5/2561 เพื่อหารือและติดตามการดำเนินงาน รวมทั้งรับทราบปัญหา อุปสรรค ในการปฏิบัติราชการของบุคลากรทางการศึกษาในสังกัดกระทรวงศึกษาธิการ ซึ่งมีที่ตั้งในจังหวัดสุราษฎร์ธานี และพิจารณาให้ความเห็นชอบเกี่ยวกับข้อราชการการต่าง ๆ ที่นำเสนอต่อคณะกรรมการฯ ได้แก่ การขออนุญาตการจัดการศึกษาขั้นพื้นฐานโดยครอบครัว การขออนุมัติแต่งตั้งครูผู้ช่วยซึ่งผ่านการประเมินการเตรียมความพร้อมและพัฒนาอย่างเข้มให้ดำรงตำแหน่งครู การให้ข้าราชการครูและบุคลากรทางการศึกษามีวิทยฐานะชำนาญการ การพิจารณากลั่นกรองเอกสารผลการพัฒนาคุณภาพผู้เรียนและผลงานทางวิชาการของข้าราชการครูและบุคลากรทางการศึกษา เพื่อเลื่อนเป็นวิทยฐานะครูเชี่ยวชาญ และการขออนุมัติย้ายข้าราชการครูและบุคลากรทางการศึกษาตำแหน่งผู้บริหารสถานศึกษา เพื่อประโยชน์ทางราชการ เป็นต้น  

ในการนี้ ผู้ว่าราชการจังหวัดสุราษฎร์ธานี ได้เน้นย้ำให้ข้าราชการครูและบุคลากรทางการศึกษาทุกภาคส่วน มุ่งมั่นปฏิบัติหน้าที่ด้วยความเสียสละ ตามหลักวิชาชีพ เพื่อให้เกิดประโยชน์สูงสุดต่อวงการศึกษาและประเทศชาติ